Mange købere og sælgere af andelsboliger kender ikke fortrydelsesreglerne.

Lars Nielsen, f. 1960, er journalist og klummeskribent på Finans. Karrieren begyndte på Horsens Folkeblad, men blev hurtigt videreført på Jyllands-Posten, hvor han for to år siden fejrede sit 25 års jubilæum. Vejen er gået forbi sportsredaktionen, Christiansborg og erhvervsredaktionen. I de senere år har Lars Nielsen specialiseret sig i privatøkonomi og skriver bl.a. en ugentlig klumme om emnet med et helt særligt schwung. Fritiden går med at pleje en 22 år gammel Mazda MX 5, løb i mere og mere adstadigt tempo samt en markant og ifølge familien højlydt interesse for og medejerskab af fodboldklubben Manchester United.

Har du betalt for meget for køleskabet, det fritstående komfur eller gardinerne? Så har du mulighed for at fortryde det i op til tre år, hvis du køber en andelsbolig. Det er resultatet af en ny lov, der netop er trådt i kraft.

Hidtil har fortrydelsesreglerne været på et halvt år, men mange er ikke opmærksomme på reglerne, viser erfaringen fra Ejendomsforeningen Danmark.

»Vi får rigtig mange henvendelser om det. Henvendelserne kommer fra ejendomsmæglere og sælgere, der ikke altid kan forstå, at reglerne er, som de er,« siger juridisk direktør for Ejendomsforeningen Danmark, Morten Østrup Møller.

Ny lov om andelsboliger Stiftelsesbudgettet skal dække en periode på mindst 15 år, imod de nuværende 10 år.



Begrænsning i muligheden for at finansiere ejendommen med afdragsfrie lån ved stiftelse.



Forældelsesfristen hæves til 6 år for rådgivning om lån og kreditter, hvor rådgivningen er ydet af en virksomhed omfattet af lov om finansiel virksomhed, advokater, godkendte revisorer, administratorer eller andre.



Huslejeniveauet for den tidligere andelshaver kan ved konkurs fastsættes efter lejelovgivningens regler. Lejen kan højst svare til et beløb, der svarer til et gennemsnit af boligafgiften for den forudgående 4-årige periode. Udlejer kan ikke stille krav om betaling af forudbetalt leje og depositum.



Erhvervsministeren får bemyndigelse til at fastsætte nærmere regler om, hvilke personer der kan udarbejde en valuarvurdering.



Bestyrelsens opgaver og ansvar præciseres i loven. Blandt andet skal bestyrelsen på den årlige generalforsamling fremlægge et skema med centrale økonomiske nøgleoplysninger om foreningen.



Ophævelse af forældelsesfrist på 6 måneder. Forældelsesfristen for krav om tilbagebetaling af overpris forlænges til 3 år.



Loven trådte i kraft den 1. juli.



Der er klare regler for, hvor meget man må tage for en andelsbolig. Men i mange tilfælde betaler køberne ekstra for eksempelvis fritstående komfurer, køleskabe, gardiner og andet løsøre. Dermed betaler køberen det, loven definerer som en ”overpris.” En særlig forældelsesfrist i Andelsboligloven har hidtil været på seks måneder. Den ophæves nu og erstattes af den almindelige forældelsesfrist på tre år.

I de senere år har det været meget let at sælge andelsboliger, og det har fristet flere sælgere til at tage en overpris.

»Mange sælgere kan blive fristet til at overdrage en andel til overpris - altså en pris over den lovlige maksimalpris. Her er det vigtigt at være opmærksom på, at man som køber kan kræve prisen nedsat til maksimalprisen og kræve en eventuel overpris tilbagebetalt,« siger Morten Østrup Møller.

Han forudser, at de nye regler kan skabe en vis frustration blandt sælgerne.

»Det kan være svært at forstå for en sælger, hvis en køber kommer efter to et halvt år og er utilfreds med gardinerne eller et køleskab og mener, at der er betalt for meget,« mener Morten Østrup Møller. Han opfordrer derfor sælgerne til at sætte fair og realistiske priser.

Ud over forældelsesfristen ved overpriser hæves også den forældelsesfrist, der gælder for rådgivning om lån og kreditter. Den hæves til seks år, og det rammer alle virksomheder, der er omfattet af lov om finansiel virksomhed. Det vil sige advokater, revisorer, administratorer og andre rådgivere.

Ligesom på det almindelige boligmarked har købere også en fortrydelsesret på seks hverdage efter købet. Fortryder man købet indenfor fristen, skal man betale en godtgørelse på 1 pct. af den samlede købesum til sælger.

Andelsboliger er altså omfattet af tre forskellige fortrydelsesregler.

De forbedrede regler for fortrydelse er en del af en større lovpakke om andelsboligforeninger. Loven skærper bl.a. kravene til stiftelse af andelsboligforeninger og begrænser brugen af afdragsfrihed.

Loven og bemærkningerne til den kan ses her.



